CELEX: 52018PC0068
Language: hr
Date: 2018-02-13
Title: Prijedlog PROVEDBENE ODLUKE VIJEĆA o odobrenju Danskoj da primjeni posebnu mjeru kojom se odstupa od članka 75. Direktive Vijeća 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 13.2.2018.
            COM(2018) 68 final
            2018/0027(NLE)
            Prijedlog
            PROVEDBENE ODLUKE VIJEĆA
            o odobrenju Danskoj da primjeni posebnu mjeru kojom se odstupa od članka 75. Direktive Vijeća 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, djelujući jednoglasno na prijedlog Komisije, može odobriti bilo kojoj državi članici uvođenje posebnih mjera odstupanja od odredaba te Direktive kako bi se pojednostavnio postupak naplate poreza na dodanu vrijednost (PDV) ili spriječili određeni oblici utaje ili izbjegavanja poreza. 
            
            
               Dopisom evidentiranim pri Komisiji 21. studenoga 2017. Danska je zatražila odobrenje za produljenje Odluke Vijeća (EU) 2015/992
                  1
                i za primjenu mjere odstupanja od članka 75. Direktive o PDV-u. 
            
            
               U skladu s člankom 395. stavkom 2. Direktive o PDV-u Komisija je dopisom od 7. prosinca 2017. obavijestila druge države članice, a dopisom od 8. prosinca 2017. Francusku, Njemačku, Švedsku i Češku o zahtjevu Danske. Dopisom od 11. prosinca 2017. Komisija je obavijestila Dansku da ima sve informacije koje smatra potrebnima za razmatranje zahtjeva. 
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Kako bi se pojednostavnila naplata PDV-a i suzbila utaja poreza, Danska je 2011. zatražila odstupanje kojim joj je dopušteno uvođenje režima paušalnog oporezivanja za privatnu uporabu lakih gospodarskih vozila čija najveća odobrena masa ne premašuje tri tone i koja su registrirana isključivo za poslovnu uporabu. Vijeće je odobrilo zahtjev za odstupanje Provedbenom odlukom Vijeća 2012/447/EU od 24. srpnja 2012.
                  2
                Danska je zatražila produljenje mjere koja je odobrena Provedbenom odlukom Vijeća (EU) 2015/992 od 19. lipnja 2015.
                  3
                Ta je Provedbena odluka Vijeća istekla 31. prosinca 2017. 
            
            
               Bez takve mjere odstupanja danskim se zakonodavstvom podrazumijeva da bi svaka privatna uporaba takvog vozila registriranog isključivo za poslovnu uporabu imala kao posljedicu da porezni obveznik potpuno gubi pravo na odbitak PDV-a na trošak kupovine vozila. Danska primjenjuje odredbu o mirovanju u skladu s člankom 176. Direktive o PDV-u u pogledu odbitka PDV-a na trošak kupovine i tekuće troškove lakih gospodarskih vozila čija najveća odobrena masa ne premašuje tri tone. Ako poduzeće registrira takvo lako gospodarsko vozilo isključivo za poslovnu uporabu, bit će mu dopušteno da u potpunosti odbije PDV na trošak kupovine vozila, kao i na tekuće troškove. Međutim, poduzeću koje registrira lako gospodarsko vozilo za poslovnu i za privatnu uporabu nije dopušteno da odbije PDV na trošak kupovine vozila, ali može u potpunosti odbiti PDV na tekuće troškove vozila. 
            
            
               Upravljanje prethodno opisanim danskim sustavom može biti složeno i skupo za poreznog obveznika kao i za poreznu upravu. Danska je stoga zatražila primjenu pojednostavnjenog postupka koji je prethodno odobren Provedbenom odlukom Vijeća 2012/447/EU i kasnije Provedbenom odlukom Vijeća (EU) 2015/992. 
            
            
               Porezni obveznik mogao bi upotrijebiti sustav paušalnog oporezivanja koji se upotrebljava u Danskoj najviše 20 dana po kalendarskoj godini uz cijenu od 40 DKK dnevno. Iznos od 40 DKK dnevno, koji je utvrdila danska vlada na temelju analize nacionalnih statističkih podataka, obuhvaćao bi samo PDV. Slična uplata, u skladu s drugim odredbama nacionalnog zakonodavstva, tražila bi se za pokriće poreza na dohodak za raspolaganje službenim vozilom i dodatne naknade za porez na cestovna motorna vozila. Ako bi porezni obveznik upotrijebio vozilo više od 20 dana tijekom kalendarske godine, primjenjivalo bi se pravilo mirovanja i porezni bi obveznik u potpunosti izgubio pravo na odbitak troška kupovine vozila. 
            
            
               Danska nadležna tijela razvila su elektronički sustav kojim porezni obveznici mogu dnevni paušalni iznos uplatiti na internetu. Nadležna tijela smatraju da taj sustav pojednostavnjuje računovodstvene obveze poreznih obveznika kao i dužnost poreznih tijela da ubiru i obračunavaju porez.
            
            
               Pojednostavnjeni postupak nije obvezan. Porezni obveznik stoga i dalje može registrirati svoje lako gospodarsko vozilo i za poslovnu i za privatnu uporabu ako mu to odgovara. 
            
            
               U skladu s člankom 3. Provedbene odluke Vijeća (EU) 2015/992 Danska je zajedno sa zahtjevom za produljenje predala izvješće o evaluaciji mjere. Prema danskim nadležnim tijelima pojednostavnjeni postupak vrlo je dobro funkcionirao proteklih godina i oni smatraju da postoje dobri razlozi za njegovu daljnju primjenu. Budući da će Komisija donijeti mjeru o odstupanju nakon isteka Provedbene odluke Vijeća (EU) 2015/992 (to jest nakon 31. prosinca 2017.), ovim se prijedlogom ne može produljiti prethodna mjera. 
            
            
               •Dosljednost s postojećim odredbama politike u određenom području
            
            
               Člankom 176. Direktive o PDV-u propisuje se da Vijeće utvrđuje za koje se troškove ne daje pravo na odbitak PDV-a. Do te je odluke državama članicama dopušteno zadržati izuzeća koja su bila na snazi 1. siječnja 1979. Stoga postoji određeni broj odredaba „o mirovanju” kojima se ograničava pravo na odbitak u vezi s osobnim automobilima. 
            
            
               
                  Ne dovodeći u pitanje prethodne inicijative za uspostavu pravila o tome koje kategorije troškova mogu podlijegati ograničenju prava na odbitak
                     4
                  , to je odstupanje primjereno primjenjivati do usklađenja tih pravila na razini EU-a. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
         
         
            
               •Supsidijarnost (za neisključivu nadležnost) 
            
            
               S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Unije. Načelo supsidijarnosti stoga se ne primjenjuje.
            
            
               •Proporcionalnost
            
            
               Prijedlog je u skladu s načelom proporcionalnosti iz sljedećih razloga. 
            
            
               Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu. 
            
            
               S obzirom na ograničeno područje primjene odstupanja, posebna je mjera proporcionalna cilju koji se želi postići, tj. pojednostavnjenju obveze i naplate PDV-a i suzbijanju utaje poreza. 
            
            
               
            
            
               •Odabir instrumenta
            
            
               Predloženi instrument: provedbena odluka Vijeća.
            
            
               U skladu s člankom 395. Direktive o PDV-u odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Usto, odluka Vijeća najprikladniji je instrument s obzirom na to da ona može biti upućena pojedinačnim državama članicama. 
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj prijedlog temelji se na zahtjevu koji je podnijela Danska i odnosi se samo na tu državu članicu. 
               
            
            
               •Prikupljanje i primjena stručnih znanja
            
            
               Nije bilo potrebno obratiti se vanjskim stručnjacima. 
            
            
               •Procjena učinka
            
            
               
                  Prijedlog je namijenjen suzbijanju utaje PDV-a te pojednostavnjenju postupka za naplatu poreza te stoga ima moguć pozitivan učinak i na poduzeća i na uprave. To su rješenje u Danskoj prepoznali kao odgovarajuću mjeru. Danska je predala izvješće o evaluaciji mjere prema kojoj je pojednostavnjeni postupak vrlo dobro funkcionirao proteklih godina te postoje dobri razlozi za njegovu daljnju primjenu. 
               
            
            
               4.UTJECAJ NA PRORAČUN
            
            
               
                  Prijedlog neće negativno utjecati na proračun EU-a. 
               
            
            
               5.OSTALI DIJELOVI
            
         
         
            
               
                  Prijedlog sadržava klauzulu o vremenskom ograničenju valjanosti; utvrđen je automatski rok koji traje do 31. prosinca 2020.
               
               
                  Ako Danska zatraži produljenje mjere odstupanja nakon 2020., Komisiji bi najkasnije do 31. ožujka 2020. zajedno sa zahtjevom za produljenje trebala dostaviti novo izvješće o evaluaciji mjere. 
               
               
            
            
               2018/0027 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o odobrenju Danskoj da primjeni posebnu mjeru kojom se odstupa od članka 75. Direktive Vijeća 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  5
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Dopisom evidentiranim pri Komisiji 21. studenoga 2017. Danska je zatražila odobrenje za primjenu mjere odstupanja od odredbi Direktive Vijeća 2006/112/EZ kojima se određuje pravo na odbitak ulaznog PDV-a u skladu s člankom 395. stavkom 2. Direktive 2006/112/EZ.
            
            
               (2)U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 7. i 8. prosinca 2017. drugim državama članicama uputila zahtjev koji je predala Danska, a dopisom od 11. prosinca 2017. obavijestila Dansku da ima sve informacije koje smatra potrebnima za razmatranje zahtjeva.
            
            
               (3)Bez mjere odstupanja danskim se zakonodavstvom podrazumijeva da ako se lako gospodarsko vozilo čija najveća odobrena masa ne premašuje tri tone registrira pri danskim nadležnim tijelima kao vozilo za isključivo poslovnu uporabu, poreznom obvezniku je dopušteno potpuno odbiti ulazni PDV na trošak kupovine i tekuće troškove vozila. Ako se to vozilo kasnije koristi za privatne svrhe, porezni obveznik gubi pravo na odbitak pretporeza na trošak kupnje vozila. 
            
            
               (4)Danska je radi ublaživanja posljedica tih odredbi zatražila odobrenje za primjenu posebne mjere odstupanja od članka 75. Direktive Vijeća 2006/112/EZ. Odstupanje je odobreno Provedbenom odlukom Vijeća 2012/447/EU
                  6
                te kasnije Provedbenom odlukom Vijeća (EU) 2015/992 od 19. lipnja 2015.
                  7
                Potonja je Provedbena odluka Vijeća istekla 31. prosinca 2017. 
            
            
               (5)Tom bi se mjerom odobrilo da porezni obveznici koji su registrirali vozilo za isključivo poslovnu uporabu upotrebljavaju to vozilo u privatne svrhe i da izračunaju oporezivi iznos pretpostavljene usluge u skladu s člankom 75. Direktive Vijeća 2006/112/EZ na temelju dnevnog paušalnog iznosa, umjesto da izgube pravo na odbitak PDV-a na trošak kupovine vozila. 
            
            
               (6)Tu pojednostavnjenu metodu izračuna trebalo bi ipak ograničiti na dvadeset dana uporabe koja nije poslovna uporaba po kalendarskoj godini, a paušalni iznos PDV-a koji treba platiti trebalo bi utvrditi u iznosu od 40 DKK po danu uporabe koja nije poslovna uporaba. Navedeni iznos odredila je danska vlada na temelju analize nacionalnih statističkih podataka.
            
            
               (7)Tom mjerom, koja bi se trebala primjeniti na laka gospodarska vozila čija najveća odobrena masa ne premašuje tri tone, pojednostavnile bi se obveze PDV-a poreznih obveznika koji povremeno upotrebljavaju u privatne svrhe vozila registrirana za poslovnu uporabu. Međutim, porezni bi obveznik i dalje imao mogućnost registrirati lako gospodarsko vozilo kao vozilo i za poslovnu uporabu i za privatnu uporabu. Time bi porezni obveznik izgubio pravo na odbitak PDV-a na trošak kupnje vozila, ali ne bi morao plaćati dnevnu naknadu za svaku privatnu uporabu.
            
            
               (8)Dopuštanje mjere kojom se osigurava da poreznom obvezniku koji vozilo registrirano za poslovne svrhe povremeno koristi za uporabu koja nije poslovna ne bude uskraćeno puno pravo na odbitak pretporeza na to vozilo jest u skladu s općim pravilima o odbitku kako su utvrđena Direktivom Vijeća 2006/112/EZ. 
            
         
         
            
               (9)Odobrenje bi trebalo vrijediti za određeno razdoblje. 
            
            
               (10)U slučaju da Danska zatraži daljnje produljenje mjere odstupanja nakon 2020., ona bi najkasnije do 31. ožujka 2020. Komisiji trebala podnijeti izvješće zajedno sa zahtjevom za produljenje.
            
            
               (11)Smatra se da će odstupanje imati samo neznatan učinak na sveukupni prikupljeni prihod od PDV-a u fazi konačne potrošnje i da neće imati negativan učinak na vlastita sredstva Unije koja proizlaze iz PDV-a,
            
            
               DONIJELO JE OVU ODLUKU: 
            
            
               Članak 1.
            
            
               Odstupanjem od članka 75. Direktive Vijeća 2006/112/EZ, u slučajevima u kojima porezni obveznik lako gospodarsko vozilo registrirano za isključivo poslovnu uporabu upotrebljava u privatne svrhe ili za potrebe svojih zaposlenika ili općenito u svrhe koje nisu povezane s njegovim poduzećem, Danskoj se odobrava određivanje oporezivog iznosa u odnosu na paušalni iznos za svaki dan takve uporabe.
            
            
               Dnevni paušalni iznos kako je navedeno u prvom stavku iznosi 40 DKK. 
            
            
               Članak 2.
            
            
               Mjera navedena u članku 1. primjenjuje se samo za laka gospodarska vozila čija najveća odobrena masa ne premašuje tri tone. 
            
            
               Ta se mjera ne primjenjuje ako privatna uporaba premašuje 20 dana po kalendarskoj godini.
            
            
               Članak 3.
            
            
               Ova Odluka proizvodi učinke od dana priopćenja.
            
            
               Ova Odluka prestaje važiti 31. prosinca 2020.
            
            
               Zahtjev za produljenje mjere predviđen ovom Odlukom podnosi se Komisiji do 31. ožujka 2020. te mu se prilaže izvješće koje uključuje evaluaciju mjere. 
            
            
               Članak 4.
            
            
               Ova je Odluka upućena Kraljevini Danskoj.
            
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 159, 25.6.2015., str. 66.
               
               
                  
                     (2)
                  
                        SL L 202, 28.7.2012., str. 24.
               
               
                  
                     (3)
                  
                        SL L 159, 25.6.2015., str. 66. 
               
               
                  
                     (4)
                  
                        COM(2004) 728 final – Prijedlog direktive Vijeća o izmjeni Direktive 77/388/EEZ u cilju pojednostavnjenja obveza za porez na dodanu vrijednost (SL C 24, 29.1.2005., str. 10.), povučen 21. svibnja 2014.
                  
                  (SL C 153, 21. 5. 2014., str. 3.) 
               
               
                  
                     (5)
                  
                        SL L 347, 11.12.2006., str. 1.
               
               
                  
                     (6)
                  
                        SL L 202, 28.7.2012., str. 24.
               
               
                  
                     (7)
                  
                        SL L 159, 25.6.2015., str. 66.